इनें मूर्तियें आला लेखा गै काले (स्थानी) पत्थर दी नंदी गण दी मूर्ति रामकोट दे शिव मंदर दे बाह्‌र स्थापत ऐ। इस दे नर्माता मूर्तिकार ने बी अपने हुनर दा कमाल दस्से दा ऐ। इयां गै किरमिची च शिव मूर्तियां, अंबारां च खुदाई दे बाद मिली दियां शिव ते सूरज दियां त्रौं-त्रौं सिरें आलियां मूर्तियां (डॉ.फेबरी दे माताबक एह् मूर्तियां ते अंबा‌रां च खुदाई करने कन्ने मिली दियां होर बी चीजां 700 ई. पू. कोला बी पराने समें दियां न), बलौर दे शिव मंदर दे अंदर काले पत्थर दियां शिव-पार्वती दियां मूर्तियां, बबौर दे देवी मंदर दे प्रधान सतंभ उप्पर उक्करी दी मगरमच्छ उप्पर सुआर गंगा माता दी मूर्ति, बसोह्‌ली दे कोल रावी दे कंढ़ै विशवकर्मा, शिव, विष्णु, हनुमान बगैरा दियां मूर्तियां, सुद्धमहादेव मंदर च शिव-पार्वती दियां मूर्तियां बलौर तसील दे ग्रां कल्याल दे कोल बनी नां दे थाह्‌र काले पत्थर दियां शिव-पार्वती दियां बशाल मूर्तियां बगैरा प्राचीन डुग्गर दे वास्तुकला दे माह्‌र कलाकारें दी कला-कुशलता दा सुन्हाकड़ा नमूना पेश करदियां न। इयां गै चंबे (हि.प्र) दे इक मंदर च विष्णु दी अष्टधातु दी मूर्ति बी दुनिया-भर दियें अद्‌भुत मूर्तियें चा इक ऐ।